**ביה"ס למדעי המדינה - לימודים לתואר ראשון (ב"א) - לימודי יום ולימודי ערב**

**מידע ותנאי קבלה לשנת הלימודים תשפ"א (אוקטובר 2020)**

מטרת הלימודים במדעי המדינה הינה להקנות לתלמידים ידע תיאורטי ויישומי על העולם המדיני - המבנים, המוסדות המרכיבים אותו והתהליכים הפוליטיים הפועלים בו. בתואר הראשון יילמדו כלל הדיסציפלינות המרכיבות את מושג "מדעי המדינה": ממשל ופוליטיקה, מנהל ומדיניות ציבורית, יחסים בינלאומיים ומחשבה מדינית. הלימודים כוללים קורסי חובה - מבואות, וקורסי בחירה מבין הדיסציפלינות השונות.

אנו רואים בבוגרי מדעי המדינה כבעלי יכולת, זכות וחובה להשפיע באופן ניכר המרחב הציבורי בישראל. לאור זאת, אנו מעוניינים לתת לסטודנטים גם את הבסיס התיאורטי בתחומי המחקר העיקריים במדעי המדינה, וגם קורסים שיעניקו ידע וכלים יישומיים הנדרשים בשוק העבודה בתחום הפוליטי/מדיני/מחקרי כיום.

במהלך הלימודים יאורגנו **סיורים לימודיים**, שמטרתם לאפשר לתלמידים מפגש חוויתי ובלתי אמצעי עם הנושאים שנלמדים בקורסים. כמו כן יוזמנו התלמידים ל**ימי עיון ומפגשים אישיים עם דמויות מפתח** מהעולם הציבורי והפוליטי בהן דנים בשיעורים. מעבר לכך, יאורגנו **ימי הכוון תעסוקתי** בהם תהא לתלמידים הזדמנות לפגוש גורמים שונים משוק העבודה, בדגש על מוסדות, ארגונים וגורמים במגזר הציבורי, הפרטי והשלישי. במסגרת ימי ההכוון התעסוקתי, ייערכו מפגשים עם בוגרי מדעי המדינה, הרצאות אורח, וסדנאות לשיפור מיומנויות הנדרשות בשוק העבודה. במסגרת שיעורי הבחירה, יינתנו קורסים הכוללים היבט מעשי הנדרש לשוק העבודה, למשל: **קורס פרקטיקום, "מודל האו"ם",** ועוד.

**מבנה הלימודים**

הלימודים בביה"ס למדעי המדינה מתקיימים במסלול דו חוגי או מסלול חד חוגי.

**המסלול הדו חוגי** - במסלול זה יבחר התלמיד חוג לימודים נוסף על מדעי המדינה. במסגרת מדעי המדינה ילמד התלמיד כ-60 נ"ז, וכן כ-60 נ"ז בחוגו השני. תלמיד במסלול דו חוגי במדה"מ יוכל לבחור באחד משני המסלולים:

**1**. **לימודי יום** - משך הלימודים 3 שנים, או שנתיים (מסלול דו שנתי)\*.

במסגרת לימודים **בשנתיים**,הסטודנטים ילמדו 6 סמסטרים רצופים לאורך שנתיים, כולל סמסטר קיץ. הלימודים בתכנית זו במתכונת דו חוגית בלבד. ניתן לשלב את הלימודים במדעי המדינה עם חוג נוסף מכלל חוגי הלימוד באוניברסיטה, גם אם אינו מציע לימודי תואר בשנתיים\*.

\* פתיחת המסלול הדו שנתי בתש"פ מותנית באישור הנהלת האוניברסיטה.

**2. לימודי ערב** – משך הלימודים 3 שנים. הלימודים מתקיימים ביום אחד בשבוע, יום א', בין השעות 17:00 עד 21:30. בכל שנת לימודים ילמד התלמיד שלושה סמסטרים (סמסטר א, ב, קיץ).

**המסלול החד חוגי** - במסגרת זו ילמד התלמיד 90 נ"ז במדעי המדינה + 30 נ"ז מכלל קורסי האוניברסיטה. הלימודים מאפשרים הרחבה של הידע התיאורטי במדעי המדינה, לצד שילוב של קורסים מעשיים. יחד, בוגרי מסלול זה יקבלו הכשרה מעמיקה בתחום מדעי המדינה. בוגרי המסלול החד חוגי, שישלימו בהצלחה את כל דרישות המסלול, יקבלו **ספח התמחות** בתחום אותו הרחיבו במהלך לימודיהם: **התמחות בממשל ורעיון מדיני,** או **התמחות ביחסים בינלאומיים,** או **התמחות במנהל ומדיניות ציבורית.**

**תנאי קבלה**

למסלול דו חוגי או חד חוגי: הקבלה מותנית בעמידה בתנאי הקבלה ברמה הנדרשת ע"י ביה"ס למדעי המדינה: לימודי **יום** סכ"ם **580**, לימודי **ערב** סכ"ם **530**. \*\*

למסלול דו שנתי: סכ"ם **580**, רמת אנגלית "בסיסי" לפחות, רמת יע"ל 120 עבור מועמדים שלמדו בבית ספר בו שפת ההוראה לא היתה עברית. \*\*

\*\*ראו סעיף 3 בתנאי הקבלה המיוחדים.

**תנאי קבלה מיוחדים לשנת הלימודים תשפ"א (אוקטובר 2020) עקב מצב הקורונה:**

1. בעלי ממוצע בגרות 90 ומעלה – יתקבלו מן המניין בכפוף לעמידה בבחינת כניסה חוגית.\*
2. בעלי ממוצע בגרות 75-89 - ידרשו ללמוד בסמסטר א' ללימודיהם שני קורסי קדם בהיקף של 8 נ"ז בציון 76 לפחות במסלול הדו-חוגי, ושלושה קורסי קדם בהיקף של 12 נ"ז בציון 76 לפחות במסלול החד-חוגי.

קורסי הקדם הינם קורסי מבוא הנלמדים כחלק מתכנית הלימודים של החוג, ויוכרו לתואר למי שיסיים אותם בהצלחה.

1. לאור המצב, גם מועמדים בעלי בגרות ופסיכומטרי בסכ"ם 550 ומעלה יתקבלו מן המניין ללימודי היום.
2. מועמדים בעלי בגרות ופסיכומטרי בסכ"ם 520-549  יתקבלו בכפוף לבחינת כניסה חוגית.

\* הודעה על מועד בחינת הכניסה החוגית תימסר לנרשמים הזכאים להיבחן. הבחינה תתקיים באוניברסיטה. הצפי למועד הבחינה – סוף מאי, אולם קיום הבחינה בכפוף להנחיות משרד הבריאות. הבחינה בודקת ידע כללי, ואינה דורשת התכוננות מוקדמת. החומר עוסק במושגים ונושאים מעולם מדעי המדינה והאזרחות.

\*הקבלה לכל המסלולים מותנית בעמידה בתנאי הקבלה האוניברסיטאיים, המפורטים באתר האוניברסיטה:

<https://www.haifa.ac.il/index.php/he/acceptance-regulations.html>

**קבלה ללא פסיכומטרי:**

* מצטייני המכינה האוניברסיטאית של אונ' חיפה (לא כולל מכינת 30+), בעלי ממוצע 85 ומעלה, יתקבלו ללא פסיכומטרי ללימודי התואר הראשון במדעי המדינה, בהתאם לעמידה בתנאי הקבלה האוניברסיטאיים (יע"ל, אנגלית, וכו').
* מועמדים בגיל 30 ומעלה, בעלי תעודת בגרות או תעודת מכינת 30+ של המכינה האוניברסיטאית חיפה, יתקבלו למדעי המדינה לתואר ראשון בהתאם לעמידה בבחינת כניסה של ביה"ס למדעי המדינה, ועמידה בתנאי הקבלה האוניברסיטאיים (יע"ל, אנגלית, וכו').
* מועמדים בעלי פסיכומטרי, מתחת לגיל 30, שאינם עומדים בסכ"ם הנדרש לקבלה למדעי המדינה – אנא פנו למזכירות לבדיקת סיכוייכם לקבלה. המזכירות תבדוק את נתוניכם, ותציע בהתאם לכך דרכי קבלה אפשריות, במידה ונתוניכם מאפשרים זאת.
* קבלה על סמך לימודים קודמים – מועמדים בעלי לפחות 3 קורסים אקדמיים, שנלמדו במוסדות אקדמיים מוכרים, יכולים לפנות למזכירות יחד עם גיליון ציוניהם המקורי, לבדיקת אפשרות להתקבל על סמך לימודיהם הקודמים.

**תחילת לימודים**

ביה"ס למדעי המדינה מאפשר התחלת לימודים לתואר ראשון בסמסטר א' (אוקטובר) או בסמסטר ב' (פברואר – מרץ) בכל שנה.

**מלגות מיוחדות לסטודנטים של ביה"ס למדעי המדינה**

סטודנטים מצטיינים בבית הספר למדעי המדינה מועמדים למלגות במהלך התואר הראשון על סמך ציוני הבחינה הפסיכומטרית. במידה וסטודנט עומד בקריטריונים של שתי המלגות המפורטות מטה, יקבל את שתיהן!

**1**. מלגה מטעם ביה"ס למדעי המדינה - ציון פסיכומטרי משוקלל 650 ומעלה יזכה את הסטודנט במלגה בגובה **5000 ₪**. כפוף למימוש הלימודים במדעי המדינה והשגת ממוצע 88 בשני קורסי מבוא של שנה א'. המלגה מוגבלת לעד 5 סטודנטים בכל שנה.

**2.** מלגות מטעם הדיקנאט המיועדות לתלמידי התואר של מדעי המדינה, בהתאם לפירוט הבא:

\*ציון פסיכומטרי גולמי 633 יזכה את הסטודנט במלגה בגובה **35% משכר הלימוד של שנה א'.**

\*ציון פסיכומטרי גולמי 660 יזכה את הסטודנט במלגה בגובה **50% משכר הלימוד של שנה א'.**

**\*** ציון פסיכומטרי גולמי 730 יזכה את הסטודנט במלגה בגובה **100% משכר הלימוד של שנה א'.**

\*מתן המלגה בהתאם לקריטריונים של [הדיקנאט](http://www.haifa.ac.il/index.php/he/2017-01-25-13-19-41/2547-600-2).

**יצירת קשר:**

נועה אברהם, מרכזת לימודי תואר ראשון

טל. 04-8240561

מייל [nnachum@univ.haifa.ac.il](mailto:nnachum@univ.haifa.ac.il)

בניין מדרגה, קומה 4, חדר 4004 ג'